Diari Oficial de la Generalitat Valenciana


Sumari del DOGV 2854, del 23-10-1996 (1996/839630)

RESOLUCIÓ de 22 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Institut Nacional d'Estadística i l'Institut Valencià d'Estadística per a la realització de les Estadístiques del Moviment Natural de la Població i defuncions segons la causa de mort.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839630


Data del document
:   22-07-1996

Organisme emissor
:   Conselleria de Presidència

Tipus de document
:   Resolució

RESOLUCIó de 22 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Institut Nacional d'Estadística i l'Institut Valencià d'Estadística per a la realització de les Estadístiques del Moviment Natural de la Població i defuncions segons la causa de mort.   
Subscrit, després de la tramitació prèvia reglamentària, entre l'Institut Nacional d'Estadística i l'Institut Valencià d'Estadística, el dia 29 de desembre de 1995, un Conveni de col·laboració per a la realització de les Estadístiques del Moviment Natural de la Població i defuncions segons la causa de mort, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0436/96, i que figura com a annex d'aquesta resolució.  
València, 22 de juliol de 1996. La directora general del Secretariat del Govern: Catalina Escuin Palop.  
Conveni de col·laboració entre l'Institut Nacional d'Estadística i l'Institut Valencià d'Estadística per a la realització de les Estadístiques del Moviment Natural de la Població i defuncions segons la causa de mort.  
Reunits d'una banda, el senyor José Quevedo Quevedo, president de l'Institut Nacional d'Estadística, actuant en nom i representació d'aquest, fent ús de les atribucions que li confereix la Llei 12/1989, de 9 de maig, de la Funció Estadística Pública, i l'Acord del Consell de Ministres de 21 de juliol de 1995.  
I d'altra banda, el senyor José Luis Olivas Martínez, president de l'Institut Valencià d'Estadística, actuant en nom i representació d'aquest, en virtut de les atribucions que li confereix la Llei 2/1988, de 17 de maig, de creació de l'Institut Valencià d'Estadística,  
Exposen  
I. És necessari potenciar la col·laboració de administracions públiques en matèries d'interès comú i aconseguir major eficàcia en l'assignació dels recursos disponibles, atès que l'Estat gaudeix de competència exclusiva sobre estadístiques per a fins estatals, segons l'article 149.1.31 de la Constitució, i la Comunitat Valenciana té competència exclusiva en matèria estadística d'interès de la Generalitat, segons l'article 31.32 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.  
II. En l'agilitació i el perfeccionament de les Estadístiques del Moviment Natural de la Població, la més antiga estadística administrativa de caràcter continu, és convenient reforçar la coordinació dels serveis estadístics estatals i autonòmics, atesa la importància bàsica de les dades demogràfiques i sanitàries.  
I fent ús de les competències atribuïdes respectivament per la Llei 12/1989, de 9 de maig, de la Funció Estadística Pública, i la Llei de la Generalitat Valenciana 2/1988, de 17 de maig, de Creació de l'Institut Valencià d'Estadística,   
Acorden  
Col·laborar en la realització de les estadístiques del Moviment Natural de la Població (defuncions, matrimonis i parts) i defuncions segons la causa de mort, d'acord amb les següents  
Clàusules  
Primera  
L'Institut Nacional d'Estadística en la seua relació amb els registres civils, adoptarà les mesures oportunes par a garantir la cobertura, la qualitat i la puntualitat de la informació rebuda d'aquests.  
Segona  
L'Institut Nacional de Estadística, per mitjà de les seues delegacions provincials, facilitarà a l'Institut Valencià d'Estadística còpia en suport magnètic de la informació continguda en els butlletins estadístics de defuncions (exceptuant les causes de mort), matrimonis i parts, segons els dissenys de registre que figuren en l'annex, generats en els respectius àmbits territorials, sotmesa a un procés de validació de l'enregistrament, sense imputacions prèvies, amb periodicitat mensual i en un termini no superior a dos mesos d'aquell en què s'hagen inscrit els fets demogràfics en els registres civils.  
Tercera  
L'Institut Nacional d'Estadística, per mitjà de les seues delegacions provincials, lliurarà a l'Institut Valencià d'Estadística, amb la mateixa periodicitat i terminis esmentats anteriorment, els butlletins estadístics de defuncions i els de parts corresponents a nascuts vius i morts abans de les 24 hores, generats en els respectius àmbits territorials.  
Quarta  
1. L'Institut Valencià d'Estadística, procedirà a la depuració i codificació de la causa de mort i a la incorporació d'aquest codi en el fitxer en suport magnètic corresponent a defuncions.  
2. El fitxer en suport magnètic amb la informació relativa a defuncions, una vegada incorporat el codi de la causa de mort, i els butlletins corresponents, seran tramesos per l'Institut Valencià d'Estadística a les delegacions provincials de l'Institut Nacional d'Estadística, en el termini de tres mesos comptats des del moment de la recepció per aquell.  
3. En el mateix termini de tres mesos, l'Institut Valencià d'Estadística trametrà a les delegacions provincials de l'Institut Nacional d'Estadística els butlletins estadístics de parts corresponents a nascuts vius i morts abans de les 24 hores.  
Cinquena  
1. A fi de guardar la necessària homogeneïtat, a nivell estatal, l'Institut Nacional d'Estadística, prèvia consulta a l'Institut Valencià d'Estadística, establirà les classificacions, les definicions, els criteris de detecció i tractament de les inconsistències, els criteris de tractament de la informació incompleta i les normes de codificació i enregistrament de la causa de mort en els fitxers de defuncions, i la data d'entrada en vigor de les revisions de la Classificació Internacional de Malalties de l'Organització Mundial de la Salut.  
2. L'Institut Nacional d'Estadística verificarà la qualitat de la codificació efectuada i enregistrada en els fitxes de defuncions, i comunicarà els resultats de la seua gestió, en un termini no superior a vuit mesos, a l'Institut Valencià d'Estadística.  
3. Amb la finalitat que l'Institut Nacional d'Estadística puga realitzar les tasques de verificació a què es refereix el punt anterior, l'Institut Valencià d'Estadística en realitzar la codificació de la causa de mort, a més d'enregistrar aquest codi en el fitxer de defuncions, el registrarà en el corresponent butlletí estadístic de defunció.  
En el cas que utilitze un sistema automàtic per a la codificació, se substituirà aquest procediment pel d'incorporar als fitxers de defuncions que s'envien a les delegacions provincials, junt al codi de la causa de mort, tots els literals que estan emplenats en butlletí estadístic de defunció.  
Sisena  
L'Institut Valencià d'Estadística, adoptarà les mesures oportunes en relació amb els professionals i els centres sanitaris del seu territori, per tal que els diagnòstics que figuren en els butlletins estadístics estiguen ben especificats, la qual cosa podrà realitzar-se d'acord amb la conselleria responsable de salut de la Comunitat Autònoma.  
Setena  
L'Institut Nacional d'Estadística i l'Institut Valencià d'Estadística es responsabilitzaran que la informació intercanviada s'utilitze de forma que la protecció de les dades individuals quede totalment garantida, i tot el personal que participe en l'operació està obligat a preservar el secret estadístic i les altres restriccions que es deriven de l'aplicació de la Llei 12/1989, de 9 de maig, de la Funció Estadística Pública, i de la Llei 5/1990, de 7 de juny, de la Generalitat Valenciana, d'Estadística de la Comunitat Valenciana.  
Vuitena  
1. L'Institut Valencià d'Estadística enviarà als serveis centrals de l'Institut Nacional d'Estadística un fitxer final anual de defuncions amb la informació depurada i imputada de tots els esdeveniments inscrits en la Comunitat Autònoma i on, eventualment, s'hagen inclòs totes les modificacions realitzades després del lliurament dels fitxers mensuals a les delegacions provincials, abans de finals de juliol de l'any següent al de referència de la informació.  
En el cas que l'Institut Valencià d'Estadística no envie el fitxer en el termini establert, es considerarà com a fitxer final l'obtingut per l'Institut Nacional d'Estadística mitjançant depuració dels fitxers enviats mensualment a les delegacions provincials.  
2. L'Institut Nacional d'Estadística, per mitjà dels seus serveis centrals, proporcionarà a l'Institut Valencià d'Estadística en el mes d'octubre de l'any següent al de referència de la informació, un fitxer amb les defuncions dels residents en el seu territori que s'hagen produït en les altres comunitats autònomes.  
3. L'Institut Nacional d'Estadística, per mitjà dels seus serveis centrals, enviarà a l'Institut Valencià d'Estadística els fitxers definitius de matrimonis i de parts, és a dir, incloent-hi els esdeveniments de residents que ocórreguen en altres comunitats autònomes, en el mes d'octubre de l'any següent al de referència de la informació.  
4. Independentment dels avanços de resultats que pogueren difondre's, les explotacions de resultats realitzades per l'Institut Valencià d'Estadística i per l'Institut Nacional d'Estadística per a la publicació, seran obtingudes, en el cas de les defuncions, a partir de les dades contingudes en el fitxer final definit en el punt primer d'aquesta clàusula, o bé del que resulte d'incorporar-hi les defuncions ocorregudes en altres comunitats autònomes facilitades per l'Institut Nacional d'Estadística, incorporant tant en un cas com en l'altre els esdeveniments corresponents a nascuts vius i morts abans de les 24 hores de vida a partir del fitxer final de parts, i en els cas dels matrimonis i parts, a partir del fitxer definitiu lliurat pels serveis centrals de l'Institut Nacional d'Estadística.  
5. En les publicacions que realitze l'Institut Valencià d'Estadística es farà constar la col·laboració de l'Institut Nacional d'Estadística. Igualment en les publicacions que realitze l'Institut Nacional d'Estadística es farà constar la col·laboració de l'Institut Valencià d'Estadística.  
Novena  
Aquest conveni no generarà ni donarà lloc a contraprestacions econòmiques.  
Desena  
Es crea una Comissió per al seguiment d'aquest conveni que estarà integrada per:  
a) Representants de l'Institut Nacional d'Estadística.  
- Sots-director general de Coordinació i Planificació Estadística  
- Sots-director general d'Estadístiques Demogràfiques  
- Sots-director general d'Estadístiques Socials  
- Delegat provincial de l'Institut Nacional d'Estadística a València  
b) Representants de l'Institut Valencià d'Estadística,  
- El director general d'Economia de la Comunitat Valenciana  
- El cap de secció de Treballs de Camp  
- El cap de secció de Padró, Censos Generals i MNP  
- El tècnic en Estadístiques Socials  
Qualsevol discrepància o controvèrsia que se suscite en la interpretació o execució d'aquest conveni serà sotmesa a la Comissió de Seguiment.  
Onzena  
Aquest conveni entrarà en vigor l'1 de gener de 1996 i tindrà vigència indefinida llevat de renúncia expressa d'una de les parts, que haurà de ser notificada amb tres mesos d'antelació.  
Clàusula derogatòria  
A l'entrada en vigor d'aquest conveni quedarà derogat el conveni que, sobre la mateixa matèria, estiguera fins aqueix moment vigent.  
Madrid, 29 de desembre de 1995.- El president de l'Institut Nacional d'Estadística: José Quevedo Quevedo. El president de l'Institut Valencià d'Estadística: José Luis Olivas Martínez.  
Annex